ŠIAULIŲ MIESTO SAVIVALDYBĖS TARYBA

SPRENDIMAS

DĖL ŠIAULIŲ MIESTO NOMINACIJOS „GERIAUSIAS METŲ DARBDAVYS“ ATRANKOS NUOSTATŲ PATVIRTINIMO

2022 m. gruodžio 1 d. Nr. T-409

Šiauliai

Vadovaudamasi Lietuvos Respublikos vietos savivaldos įstatymo 6 straipsnio 16 punktu, 16 straipsnio 4 dalimi, Lietuvos Respublikos užimtumo įstatymu, įgyvendindama Šiaulių miesto savivaldybės tarybos sprendimą Nr. T-306 „Dėl Šiaulių miesto savivaldybės tarybos 2019 m. liepos 4 d. sprendimo Nr. T-280 „Dėl Šiaulių miesto ekonominės plėtros ir investicijų pritraukimo strategijos patvirtinimo ir įgaliojimų suteikimo“, Šiaulių miesto savivaldybės taryba nusprendžia:

1.	Patvirtinti Šiaulių miesto nominacijos „Geriausias metų darbdavys“ atrankos nuostatus (pridedama).

2.	Pripažinti netekusiu galios Šiaulių miesto savivaldybės tarybos 2020 m. spalio 1 d. sprendimą Nr. T-361 „Dėl Šiaulių miesto nominacijos „Geriausias metų darbdavys“ atrankos nuostatų patvirtinimo“.

Savivaldybės meras	Artūras Visockas

PATVIRTINTA

Šiaulių miesto savivaldybės tarybos

2022 m. gruodžio 1 d. sprendimu Nr. T-409

ŠIAULIŲ MIESTO NOMINACIJOS „GERIAUSIAS METŲ DARBDAVYS“ ATRANKOS NUOSTATAI

I SKYRIUS

BENDROSIOS NUOSTATOS

1. Šiaulių miesto nominacijos „Geriausias metų darbdavys“ atrankos nuostatai (toliau – Nuostatai) reglamentuoja paraiškų dalyvauti Šiaulių miesto savivaldybės teritorijoje veikiančių įmonių nominacijos „Geriausias metų darbdavys“ (toliau – Nominacija) atrankoje teikimo, vertinimo reikalavimus, Šiaulių miesto nominacijos „Geriausias metų darbdavys“ atrankos komisijos sudarymo ir veikimo reikalavimus, atrankos kriterijus.

2. Nominacijos suteikimo tikslas – skatinti Šiaulių miesto darbdavius rūpintis darbuotojais, bendruomene ir aplinka, skatinti socialinės atsakomybės principų taikymą įmonės veikloje, ugdyti bendruomeniškumą, gyventojų užimtumą, skatinti plėsti verslą diegiant inovacijas, aktyviai dalyvauti visuomeninėje miesto veikloje, teikiant mecenatinę paramą ir formuojant Šiaulių miesto teigiamą įvaizdį.

3. Nominacijos skiriamos trijose įmonių kategorijose:

3.1. labai mažų ir mažų įmonių (iki 49 darbuotojų);

3.2. vidutinių įmonių (nuo 50 iki 250 darbuotojų);

3.3. didelių įmonių (nuo 250 darbuotojų).

4. Nominacijos laimėtojams įteikiami Šiaulių miesto savivaldybės (toliau – Savivaldybė) mero pasirašyti sertifikatai.

5. Motyvuotu Komisijos sprendimu kiekvienos įmonių grupės atstovams gali būti įteikiami Savivaldybės mero pasirašyti padėkos raštai.

6. Nuostatuose vartojamos sąvokos:

6.1. Įmonių socialinė atsakomybė – įmonės atsakomybė už jos poveikį aplinkai ir visuomenei, būdinga įmonėms, kurios ieško novatoriškų sisteminių socialinių, aplinkosaugos ir platesnių ekonominės gerovės problemų sprendimų.

6.2. Paraiška dalyvauti Šiaulių miesto nominacijos „Geriausias metų darbdavys“ atrankoje (toliau – Paraiška) – dokumentas, kurį Pareiškėjas užpildo ir pateikia elektroninėmis priemonėmis arba tiesiogiai užpildo Savivaldybės tarybos ir administracijos priimamajame.

6.3. Pareiškėjas – įmonė (išskyrus Savivaldybės valdomas įmones), pateikusi Paraišką dalyvauti nominacijos „Geriausias metų darbdavys“ atrankoje ir atitinkanti Nuostatų 3.1–3.3 papunkčiuose ir 7 punkte nustatytus reikalavimus

6.4. Kvietimas teikti paraiškas (toliau – Kvietimas) – viešoje erdvėje publikuojamas skelbimas, kuriame nurodoma Kvietimo tikslas, Nominacijos pavadinimas, Paraiškų priėmimo pradžia ir jų pateikimo terminas, informacija apie tai, kad Paraiškos turi būti siunčiamos Kvietime nurodytu būdu ir adresu, kontaktiniai duomenys, kuriais galima kreiptis.

6.5. Šiaulių miesto nominacijos „Geriausias metų darbdavys“ atrankos komisija (toliau – Komisija) – Savivaldybės administracijos direktoriaus įsakymu sudaryta Komisija, kurios funkcija – nustatyti Nominacijos atrankos kriterijų rodiklius, įvertinti pateiktas Paraiškas, patvirtinti Nominacijos laimėtoją.

II SKYRIUS

PARAIŠKŲ TEIKIMO TVARKA, VERTINIMO KRITERIJAI IR NOMINACIJOS LAIMĖTOJŲ ATRANKA

7. Paraiškas gali teikti įmonės veiklą vykdančios Šiaulių mieste.

8. Kvietimas ne vėliau kaip iki einamųjų metų sausio 30 d. skelbiamas Savivaldybės interneto svetainėje www.siauliai.lt, socialiniuose tinkluose ir per kitas komunikacijos priemones.

9. Paraiškų pateikimo terminas turi būti ne trumpesnis kaip 1 mėnuo nuo Kvietimo teikti Paraiškas paskelbimo dienos.

10. Pareiškėjai, vadovaudamiesi Nuostatais, pagal Kvietime nurodytą tvarką ir terminus pateikia užpildytą Paraiškos formą (priedas).

11. Siekiant užtikrinti Paraiškų vertinimo skaidrumą ir Pareiškėjų lygiateisiškumą, pateiktą Paraišką taisyti, tikslinti, pildyti (išskyrus rašybos ir aritmetinių klaidų taisymą) ar teikti papildomus dokumentus Pareiškėjo iniciatyva negalima.

12. Atsižvelgiant į gautų Paraiškų skaičių, Kvietime nurodytas Paraiškų pateikimo terminas gali būti pratęstas motyvuotu Komisijos sprendimu. Apie termino Paraiškoms pateikti pratęsimą Komisija Paraiškas pateikusiems pretendentams praneša jų Paraiškose nurodytais elektroninio pašto ar kitais adresais, o skelbimas apie termino pratęsimą nedelsiant, ne vėliau kaip per 1 darbo dieną nuo jo priėmimo, pateikiamas Savivaldybės interneto svetainėje.

13.	Paraiška atmetama, nevertinama, jeigu:

13.1.	Paraišką pateikė ar Nominacijai teikiamas subjektas, kuris nėra Nuostatų 3.1–3.3 papunkčiuose ir 7 punkte nurodytas subjektas, turintis teisę būti pretendentu;

13.2.	Paraiška pateikta suėjus Paraiškų pateikimo terminui;

13.3.	įmonė likviduojama ar jai iškelta bankroto byla;

13.4.	įmonei skirta bauda už Lietuvos Respublikos užimtumo įstatymo 56, 57 ir (ar) 58 straipsniuose nustatytus pažeidimus per pastaruosius vienerius metus iki Paraiškos pateikimo Komisijai dienos;

13.5.	įmonė neįvykdžiusi mokestinių įsipareigojimų ir (ar) prievolių valstybės ir (ar) savivaldybių biudžetui (-ams);

13.6.	Paraiškoje ir (ar) jos prieduose pateikta melaginga, tikrovės neatitinkanti informacija;

13.7.	per Komisijos nurodytą terminą jos nustatytu būdu ir (ar) forma nepateikti Paraiškos paaiškinimai ir (ar) patikslinimai.

14. Apibendrintas Paraiškas Savivaldybės administracijos Ekonomikos ir investicijų skyrius (toliau – Ekonomikos ir investicijų skyrius), ne vėliau kaip per 7 darbo dienas pasibaigus jų priėmimo terminui, pateikia Komisijai.

15. Įmonės vertinamos pagal šiuos kriterijus:

15.1. praėjusių metų vidutinio darbo užmokesčio (bruto) vidurkis;

15.2. praėjusių metų vidutinio darbo užmokesčio (bruto) įmonėje augimas (procentais);

15.3. praėjusiais metais įsteigtų naujų darbo vietų skaičius;

15.4. darbuotojų kaita (priimta / atleista) per praėjusius metus;

15.5. socialinės atsakomybės principų taikymas įmonėje;

15.6. teikiama pagalba Lietuvos bendruomenėms ar socialinėms grupėms, sprendžiant aktualią problemą.

16. Nominacijos laimėtojų atranka vykdoma 2 etapais:

16.1. per pirmąjį etapą:

16.1.1. pretendentų pateiktas Paraiškas vertina Komisija;

16.1.2. Komisija atrenka ne daugiau kaip po 5 pretendentus į kiekvieną Nuostatų 3 punkte nurodytą įmonių kategoriją;

16.2. per antrąjį etapą organizuojamas viešas balsavimas internetu už Komisijos pirmame etape atrinktus pretendentus ir sprendimą dėl Nominacijų laimėtojų priima visuomenės atstovai (miesto gyventojai).

17. Paraiškas vertinant Komisijai, Komisijos nariai priima individualius sprendimus, kiekvieną Paraišką pagal Komisijos nustatytus Paraiškų vertinimo kriterijus įvertindami nuo 1 iki 10 balų. Blogiausias įvertinimas yra 1 balas, geriausias – 10 balų. Komisijos narių individualūs vertinimo balai susumuojami ir dalijami iš Paraišką vertinusių Komisijos narių skaičiaus, išvedamas balų vidurkis, jis suapvalinamas iki šimtosios dalies po kablelio.

18. Komisijai atrinkus nustatytą Nominacijos laimėtojų skaičių, paskelbiami pretendentai, kurių Paraiškos surinko daugiausia balų, bet ne mažiau kaip po 6 balus. Jeigu kelių pretendentų pateiktos Paraiškos surenka vienodą balų skaičių, sprendimą dėl laimėtojo priima Komisija protokoliniu sprendimu. Komisija ne vėliau kaip iki einamųjų metų kovo 15 d. įvertina pretendentų Paraiškas ir priima sprendimus dėl pretendentų į Nominacijos laimėtojus.

19. Informacija apie organizuojamą viešą balsavimą internetu už pretendentus, nurodant ir balsavimo pradžios bei pabaigos terminus, ne vėliau kaip iki einamųjų metų kovo 30 d. skelbiama Savivaldybės interneto svetainėje ir (ar) socialiniuose tinkluose.

20. Organizuodama viešą balsavimą internetu už pretendentus, Komisija, vadovaudamasi Paraiškoje pateikta informacija, apie kiekvieną pretendentą pateikia informacinį pranešimą, kuriame nurodo:

20.1. pretendento ir Nominacijos, kurią jis pretenduoja laimėti, pavadinimus;

20.2. pretendento veiklos tikslus, uždavinius, vykdomą veiklą ir pasiekimus;

20.3. kitą svarbią informaciją (pvz.: nuotraukas, iliustracijas).

21. Komisija, prieš paskelbdama Nuostatų 20 punkte nurodytą informacinį pranešimą Savivaldybės interneto svetainėje ar socialiniuose tinkluose, jo turinį suderina su pretendentu.

22. Viešas balsavimas internete už pretendentus vyksta iki einamųjų metų balandžio 1 d. Pasibaigus viešam balsavimui internete, Nominacijos laimėtojais ne vėliau kaip iki einamųjų metų balandžio 10 d. Komisijos protokoliniu sprendimu paskelbiami daugiausia visuomenės balsų surinkę pretendentai. Visuomenės balsams pasiskirsčius po lygiai, sprendžiamojo balso teisę turi Komisija – ji prioritetą teikia pretendentui, kurio Paraiškoje nurodyti pasiekti tikslai ir nuopelnai, jų svarba su Nominacija susijusioje veiklos srityje yra didesni.

23. Konsultacijos Pareiškėjams, kurie nori teikti Paraiškas, teikiamos Ekonomikos ir investicijų skyriuje.

24. Paraiškos priimamos Savivaldybės tarybos ir administracijos priimamajame Vasario 16-osios g. 62, Šiauliuose, arba elektroniniu paštu info@siauliai.lt. Paraiškos, kurios pristatomos po Paraiškų priėmimo termino pabaigos, nenagrinėjamos, todėl Paraiškas teikiantys asmenys yra atsakingi, kad Paraiškos būtų pristatytos iki nustatyto termino pabaigos.

25. Komisija savo darbe vadovaujasi Savivaldybės administracijos direktoriaus įsakymu patvirtintu Komisijos darbo reglamentu ir Nuostatais. Komisijos darbo reglamente turi būti numatytas Komisijos sudarymo tikslas, Komisijos narių teisės ir pareigos, pasiūlymų vertinimo reikalavimai ir terminai, Komisijos sprendimų priėmimo ir įforminimo reikalavimai, pasiūlymų eilės sudarymo reikalavimai.

26. Komisija sudaroma Savivaldybės administracijos direktoriaus įsakymu iš 9 narių: dviejų Savivaldybės tarybos, trijų Savivaldybės administracijos, dviejų verslo asocijuotų struktūrų, dviejų Užimtumo tarnybos siūlomų atstovų.

27. Nuostatų įgyvendinimą koordinuoja Ekonomikos ir investicijų skyrius.

III SKYRIUS

BAIGIAMOSIOS NUOSTATOS

28. Nominaciją laimėjusi įmonė turi teisę dalyvauti ir kitų metų Nominacijos atrankose.

29. Duomenys apie pretendentus, kurie nelaimėjo Nominacijos ir kuriems nebuvo įteikti padėkos raštai, viešai neskelbiami.

30. Tai, kas nereglamentuota Nuostatuose, sprendžiama taip, kaip numatyta Europos Sąjungos ir Lietuvos Respublikos teisės aktuose ar Savivaldybės institucijų priimtuose sprendimuose.

31. Nuostatai keičiami, papildomi ar pripažįstami netekusiais galios Savivaldybės tarybos sprendimu.

32. Komisijos sprendimai gali būti skundžiami Lietuvos Respublikos teisės aktų nustatyta tvarka.

__________________